**Hrvatska agencija za malo gospodarstvo, inovacije i investicije (HAMAG-BICRO)**

objavljuje

**J A V N I   P O Z I V**

za iskaz interesa za provoditelje Programa akceleracije u sklopu mjere

“Jačanje akceleracijske aktivnosti”

referentni broj u Nacionalnom planu oporavka i otpornosti C1.1.2. R2-I4

**I.**

**OPIS MJERE “JAČANJE AKCELERACIJSKE AKTIVNOSTI” C1.1.2. R2-I4**

Mjera C1.1.2. R2-I4 provodit će se u razdoblju od najviše 3 godine kroz tri elementa:

1. Javni poziv za iskaz interesa za provoditelje Programa akceleracije (ovaj Javni poziv) putem kojeg će HAMAG-BICRO odabrati konzorcije (pravne osobe) s kojima će sklopiti Sporazum o provedbi Programa akceleracije.
2. Javni poziv(i) za iskaz interesa za sudjelovanje u Programu akceleracije putem kojeg će HAMAG-BICRO zajedno s provoditeljem Programa akceleracije, odabrati inovativna novoosnovana poduzeća koja će biti korisnici Programa akceleracije.
3. Poziv na dodjelu bespovratnih sredstva za korisnike Programa akceleracije putem kojeg će HAMAG-BICRO korisnicima dodijeliti sredstva za sudjelovanje u Programu akceleracije te dodatna sredstva u obliku izravne financijske potpore za ulaganje i/ili obrtna sredstva.

Provedba mjere C1.1.2. R2-I4 završit će najkasnije 31. lipnja 2025. godine.

Tijekom provedbe mjere C1.1.2. R2-I4 HAMAG-BICRO organizirati će zajednička događanja u svrhu odabira korisnika, njihovog uparivanja s provoditeljima i predstavljanja investitorima (demonstracijski dani).

**II.**

**PROGRAM AKCELERACIJE**

HAMAG-BICRO definirao je Program akceleracije koji se sastoji od niza aktivnosti poput procjene početnog stanja, savjetovanja o poslovanju, mentorstva, posredovanja kod investitora i sl., traje tri godine. Ukupni trošak iznosi do 210.000,00 HRK (27.871,79 €[[1]](#footnote-1)) po korisniku, a povlačit će se u skladu s izvršenim provedbenim aktivnostima.

HAMAG-BICRO zadržava pravo izmjene Programa akceleracije za vrijeme razdoblja provedbe mjere C1.1.2. R2-I4

Sadržaj Programa akceleracije nalazi se u točki VI. ovog Javnog Poziva.

**III.**

**PREDMET POZIVA**

Ovim Javnim pozivom koji je dio provedbe mjere C1.1.2. R2-I4 odabrat će se uspješni prijavitelji s kojima će HAMAG-BICRO sklopiti Sporazum o provedbi Programa akceleracije (dalje u tekstu: Sporazum).

**IV.**

**CILJ POZIVA**

Uspostavljena provedba visokokvalitetnog Programa akceleracije (dalje u tekstu: Program) koji će omogućiti brži i kvalitetniji rast za najmanje 120 novoosnovanih poduzeća koja razvijaju inovativna rješenja. Program će se provoditi u više ciklusa tokom razdoblja od najviše tri godine. Podržanim novoosnovanim poduzećima olakšat će se pristup tržištima kapitala, roba i usluga a s ciljem povećanja njihove spremnosti za investicije kao i stope trogodišnjeg preživljavanja.

**V.**

**PRIHVATLJIVI PRIJAVITELJI**

Na Javni poziv prijaviti se mogu:

Konzorciji sastavljeni od pravnih osoba (poduzetničko-potporne institucije, poduzetnici, znanstveno-istraživačke organizacije, visoka učilišta i sl.) s relevantnim iskustvom u provedbi Programa akceleracije i infrastrukturom koja istu omogućuje. HAMAG-BICRO sklapa Sporazum s pojedinačnom pravnom osobom koja je nositelj konzorcija.

Ista pravna osoba može biti nositelj ili član samo jednog konzorcija.

Samostalna prijava moguća je isključivo za poduzetničko potporne institucije koje su upisane u Jedinstveni registar poduzetničke infrastrukture, (poveznica: <http://reg.mingo.hr/pi/public/>).

**VI.**

**DOKUMENTACIJA JAVNOG POZIVA**

Prethodno podnošenju iskaza interesa prijavitelji su dužni upoznati se sa obvezatnom dokumentacijom Javnog poziva kako slijedi:

1. Upute za prijavitelje
2. Obrazac 1. Prijedlog iskaza interesa (Prijavni obrazac)
3. Obrazac 2. Izjava prijavitelja
4. Prilog 1. Obavezan sadržaj Sporazuma

**VII.**

**NAČIN PRIJAVE**

Iskaz interesa predaje se ispunjavanjem obrazaca koji su sastavni dio ovog Javnog poziva. Sva dokumentacija izrađuje se na hrvatskom jeziku i latiničnom pismu.

Iskazi interesa zaprimaju se od 12. srpnja do 1. rujna 2022. godine, a mora sadržavati sljedeće dokumente u traženom formatu:

|  |  |  |
| --- | --- | --- |
| Dokument | Oznaka | Format |
| Prijedlog iskaza interesa (Prijavni obrazac) | Obrazac 1. | MS word ili PDF s prilozima u PDF-u |
| Izjava prijavitelja (s potpisom i pečatom nositelja i svih članova konzorcija). | Obrazac 2. | PDF |

Prijavitelji podnose svoje iskaze interesa slanjem elektroničke pošte koja u privitku sadrži dokumente na adresu:

[akcelerator@hamagbicro.hr](mailto:akcelerator@hamagbicro.hr)

Predmet elektroničke pošte treba biti: „Iskaz interesa za sudjelovanje u provedbi mjere C1.1.2. R2-I4“.

**VIII.**

**POVJERLJIVOST PODATAKA**

Podaci o iskazima interesa neće biti dostupni javnosti i bit će korišteni samo za potrebe provedbe mjere u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka, SL EU L119 na snazi od 25.05.2018.).

**IX.**

**ZAVRŠNE ODREDBE**

Ovaj Javni poziv stupa na snagu danom objave na web stranicama HAMAG-BICRO-a.

HAMAG-BICRO zadržava pravo izmjene i dopune Programa akceleracije.

HAMAG-BICRO zadržava pravo izmjene i dopune ovog Javnog poziva.

HAMAG-BICRO zadržava pravo ponavljanja ovog Javnog poziva za vrijeme trajanja provedbe mjere C1.1.2. R2-I4.

KLASA: 910-04/22-01/08

URBROJ: 567-40-22-1

Zagreb, 06.07.2022.

|  |  |  |
| --- | --- | --- |
|  |  | Vjeran Vrbanec  PREDSJEDNIK UPRAVE  Ante Janko Bobetko  ZAMJENIK PREDSJEDNIKA UPRAVE |

1. Iznosi u kunama preračunati su u eure prema središnjem paritetu za uključivanje hrvatske kune u tečajni mehanizam 1 euro = 7,53450 kuna [↑](#footnote-ref-1)